ตลท.ขยายเวลาซื้อขายด้วยเงินสด
ตลาดหลักทรัพย์ฯ ขยายเวลาซื้อขายด้วยเงินสดในหลักทรัพย์ที่เข้าเกณฑ์แคชบาลานซ์
15 ก.พ. 2556

ตลาดหลักทรัพย์ฯ ขยายเวลาซื้อขายด้วยเงินสดในหลักทรัพย์ที่เข้าเกณฑ์แคชบาลานซ์
ตลาดหลักทรัพย์แห่งประเทศไทย ประกาศปรับแนวทางการซื้อขายหลักทรัพย์ที่เข้าเกณฑ์ Cash Balance  เพื่อป้องกันความเสียหายของผู้ลงทุนในภาวะที่มีการซื้อขายในตลาดหลักทรัพย์ฯ ปรับตัวเพิ่มขึ้นอย่างมากทั้งราคาและปริมาณการซื้อขายในช่วงเวลาสั้น นับตั้งแต่ช่วงเดือนมกราคม 2556 เป็นต้นมา 
ปัจจุบันพบว่ามีหลักทรัพย์ที่อยู่นอก SET 50 มีสัดส่วนการซื้อขายเกิน 50% ตั้งแต่ต้นปีนี้ เทียบจากปี 2555  อยู่ที่ 36% และหุ้นที่มีอัตราส่วนราคาหุ้นต่อกำไรสุทธิ (P/E Ratio) เกิน 40 เท่า รวมกว่า 100 หลักทรัพย์  รวมถึงสัดส่วนผู้ลงทุนรายบุคคลเพิ่มขึ้นมาอยู่ที่ 62 % จาก 50 % ในปีก่อนหน้า 
นอกจากนี้ยังมีจำนวนหลักทรัพย์ที่มีอัตราหมุนเวียนสูง และมีราคาไม่สอดคล้องกับปัจจัยพื้นฐานของบริษัทซึ่งเข้าเกณฑ์ Cash Balance เพิ่มขึ้นอย่างมาก จากตลอดทั้งปี 2555 มีจำนวน 50 หลักทรัพย์ เทียบกับตั้งแต่ต้นปีถึงปัจจุบัน   มีจำนวนถึง 44 หลักทรัพย์    ซึ่งสะท้อนสภาพการซื้อขายหลักทรัพย์ที่มีการเก็งกำไรสูงขึ้นอย่างมาก 
การปรับแนวทางดังกล่าว ได้แก่ กำหนดให้สมาชิกขยายเวลาให้ลูกค้าซื้อขายหลักทรัพย์ด้วยบัญชี Cash Balance เป็น 6 สัปดาห์ จากเดิมที่กำหนดขั้นต่ำไว้ที่ 3 สัปดาห์ นับตั้งแต่หลักทรัพย์เข้าเกณฑ์ Cash Balance เริ่มตั้งแต่วันที่ 1 มีนาคม 2556 เป็นต้นไป